Document ID: 32007R0103

UREDBA KOMISIJE (ES) št. 103/2007
z dne 2. februarja 2007
o podaljšanju prehodnega obdobja iz člena 53(4) Uredbe (ES) št. 1592/2002 Evropskega parlamenta in Sveta
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu (1) ter zlasti člena 53(4) Uredbe,
ob upoštevanju naslednjega:
(1)
Člen 53(3) Uredbe (ES) št. 1592/2002 določa, da Evropska agencija za varnost v letalstvu (EASA) zaračuna predvsem takse za izdajo in obnovitev certifikatov ter s tem povezane funkcije stalnega nadzora. V skladu s členom 48(1)(b) iste uredbe te takse vplačajo vlagatelji in imetniki certifikatov, ki jih izdaja, vzdržuje ali spreminja Agencija.
(2)
V skladu s členom 53(4) so odhodki Agencije pri opravljanju nalog certifikacije uravnoteženi s skupnimi prihodki taks, ki jih Agencija zaračunava. Vendar določbe istega odstavka omogočajo, da se v prehodnem obdobju, ki se konča 31. decembra 2006, za kritje stroškov certifikacije lahko uporabi tudi letni finančni prispevek Skupnosti za Agencijo. Komisija lahko to obdobje po potrebi podaljša za eno leto.
(3)
Uredba (ES) št. 288/2005 (2), ki določa zneske taks, ki jih je treba plačati, in način, na katerega se morajo plačati, je začela veljati 1. junija 2005. Agencija od takrat zaračunava takse za naloge certifikacije. Vendar prihodki taks še ne zadostujejo za kritje celotnih stroškov certifikacije, ki jih nosi Agencija. Posledično mora ta v skladu z ustreznimi določbami člena 53(4) še vedno dodeliti del prispevka Skupnosti za kritje teh stroškov.
(4)
Čeprav se kritje stroškov certifikacije iz prihodkov taks izboljšuje, od približno 60 % v letu 2005 se bo v letu 2006 predvidoma dvignilo na 70 %, izkušnje kažejo, da je za vzpostavitev učinkovitega sistema za zaračunavanje taks potreben čas. Na tej stopnji ni smiselno jamčiti, da bodo ti stroški in prihodki usklajeni leta 2007.
(5)
Da bi se izognili morebitnim primanjkljajem glede dejavnosti certifikacije, ki bi Agencijo ovirali pri opravljanju njenih nalog, je treba uporabiti ustrezne določbe člena 53(4) Uredbe (ES) št. 1592/2002 in podaljšati prehodno obdobje, v katerem lahko Agencija po potrebi uporabi del prispevka Skupnosti za kritje stroškov certifikacije.
(6)
Ukrepi, predvideni s to uredbo, so v skladu z mnenjem odbora, ustanovljenega s členom 54 Uredbe (ES) št. 1592/2002 -
SPREJELA NASLEDNJO UREDBO:
Člen 1
Prehodno obdobje iz člena 53(4) Uredbe (ES) št. 1592/2002 se podaljša do 31. decembra 2007.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. februarja 2007

Labels: 3
8
4
15